Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалба изјавена од Здружение за заштита на животни „Анима Мунди“, поднесена против Решение на ЈП за заловување и третман на бездомни кучиња Стационар Лана-Струмица, по предметот Барање за пристап до информации од јавен карактер, на 12.01.2024 година, го донесе следното

 **Р Е Ш Е Н И Е**

**СЕ ЗАПИРА** постапката по Жалба изјавена од Здружение за заштита на животни „Анима Мунди“, поднесена против Решение на ЈП за заловување и третман на бездомни кучиња Стационар Лана-Струмица, заведена во Агенцијата под бр.08-450 на 02.02.2024 година, по предметот Барање за пристап до информации од јавен карактер, **поради тоа што Жалбата се смета за повлечена**.

 **О Б Р А З Л О Ж Е Н И Е**

Како што е наведено во Жалбата, Здружението за заштита на животни „Анима Мунди“ на 24.11.202 година поднело Барање за пристап до информации од јавен карактер до ЈП за заловување и третман на бездомни кучиња Стационар Лана-Струмица, со кое побарало по е-маил да му се достави електронски запис од следната информација:

„1. Ве молам за име и презиме на овластеното лице кое ги врши тестовите за социјализација.

2.Ве молам за копија од истакнатите листи на боксовите во кои престојувале сите кучиња кои не го положиле тестот за социјализација во 2023 година и се евтаназирани.

3.Ве молам за копија од образците за тестовите за социјализација на сите кучиња кои не го положиле тестот и биле евтаназирани во 2023 година.

4.Ве молам испратете ми копија од документацијата за огласување на кучињата кои го паднале тестот за социјализација и биле автаназирани во 2023 година“.

Постапувајќи по ова Барање, како што се наведува во Жалбата, Имателот на информации на 12.12.2023 година на Барателот му доставил Решение бр.03-742/2 со кое Барањето на Барателот се прифаќа.

Незадоволен од добиениот одговор, Барателот на информации во законски предвидениот рок поднесе Жалба, заведена во архивата на Агенцијата под бр.08-450 на 22.12.2023 година.

Агенцијата, со електронски допис бр.08-450 од 22.12.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-450 од 02.02.2024 година Жалбата ЈА УВАЖИ и предметот го врати на повторно постапување пред првостепениот орган.

Имателот на информации не достави известување до Агенцијата за спроведување на Решението на Агенцијата.

Барателот на информации на 02.02.2024 година до Агенцијата достави Жалба заведена под бр.08-450 во која е наведено: „....Од причина што ЈП за заловување и третман на бездомни кучиња Стационар Лана-Струмица сеуште нема постапено по Решението донесено на 09.01.2024 година и рокот на постапување е одамна истечен ја поднесуваме оваа жалба до Вас за понатамошно постапување во рамките на Вашите ингиренции“.

Агенција, преку е-маил заведен под бр.08-450 од 02.02.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Истиот ден, Имателот на информации на 02.02.2024 година до Агенцијата по електронски пат достави Решение бр.03-38/1 од 02.02.2024 година со кое Барањето на Барателот се уважува. Во Решението е наведено дека одговорот за точките 2 и 3 од Барањето се доставува во прилог на решението, додека за точка 4 го упатува Барателот на вебстраницата на Имателот на информации да ја добие бараната информација.

Во врска со горенаведеното Решение, Барателот на информации до Агенцијата на 05.02.2024 година достави повторно Жалба, во која наведува дека: „ЈПЗБК Лана-Струмица во својот одговор се произнесе дека информациите можат да се добијат на нивната веб страна но на посочениот веб сајт ја нема документацијата за огласување на кучињата....Имателот на информацијата треба да ни достави копија од документацијата за огласување како што наведено во Барањето од наша страна наместо да не насочува да ја бараме каде што ја нема.“

Агенција, преку е-маил заведен под бр.08-450 од 05.02.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Постапувајќи по повторната Жалба, Имателот на информации на 12.02.2024 година до Агенцијата повторно достави ново Решение бр.03-58/3 од 12.02.2024 година со , во кое се уважува пристапот до бараната информација. Во Решението е наведено дека: „...сте во право дека во моментот и во изминатиот период од 2 месеци нашата веб страна беше надвор од фунција заради технички проблеми, за нас непознати....го почитуваме правото за пристап до информации од јавен карактер и Ви ги имаме испратено копиите од сите досиеа на кучиња кои го немаат положено тестот за социјализација, уредно заведени во нашата евиденција.“

Агенцијата по електронски пат на 12.02.2024 година му го препрати Решението на Имателот до Барателот на информации.

Барателот на информации на 12.02.2024 година до Агенцијата достави е-маил заведен под бр.08-450, со кој ја известува Агенцијата дека „ова е се што ни беше потребно и сме задоволни“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**